-	Návrh –

ZÁKON
z  .......................... 2006,
ktorým sa mení a dopĺňa zákon Národnej rady Slovenskej republiky č. 168/1996 Z. z. o cestnej doprave v znení neskorších predpisov a zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov 

Národná rada Slovenskej republiky sa uzniesla na tomto zákone:
Čl. I
Zákon Národnej rady Slovenskej republiky č. 168/1996 Z. z. o cestnej doprave v znení zákona Národnej rady Slovenskej republiky č. 386/1996 Z. z., zákona č. 58/1997 Z. z., zákona č. 340/2000 Z. z., zákona č. 416/2001 Z. z., zákona č. 506/2002 Z. z., zákona č.534/2003 Z. z., zákona č.114/2004 Z. z. a zákona č.331/2005 Z. z. sa mení a dopĺňa takto:

1.	V § 1 ods.2 úvodná veta znie: ”Tento zákon sa s výnimkou § 20, § 21a a § 21b ods. 2 nevzťahuje na”.
2.	V § 2 ods. 1 sa na konci pripájajú tieto slová: “a podľa osobitných predpisov.1a)”.

Poznámka pod čiarou k odkazu 1a) znie:
“1a) Nariadenie Rady (EHS) č. 684/92 zo 16. marca 1992 o spoločných pravidlách  pre medzinárodnú prepravu osôb autokarmi a autobusmi (Ú. v. ES L74, 20.3.1992) v platnom znení. 
Nariadenie Rady (EHS) č.881/92 z 26. marca 1992 o prístupe na trh v preprave tovaru cestnou dopravou v rámci spoločenstva na územie alebo z územia jedného členského štátu, alebo pri prechode cez územie jedného alebo viacerých členských štátov (Ú. v. ES L95, 09.04.1992)  v platnom znení.”.

3.	§ 3 odsek 4 znie:
“(4) Skúšobné komisie zriaďuje a ich členov vymenúva a odvoláva krajský úrad dopravy. Komisia preskúša žiadateľa do troch mesiacov od podania žiadosti o vykonanie skúšky.”

4. V § 3 ods.5 sa na konci pripája táto veta: “Osvedčenie vydané príslušným orgánom podľa právnych predpisov členských štátov Európskej únie, Nórska, Lichtenštajnska, Islandu a Švajčiarska (ďalej len ”členský štát”) sa považuje za rovnocenné4c), ak bolo vydané po 1. októbri 1999 a ak medzinárodná zmluva, ktorou je Slovenská republika viazaná neustanovuje inak.”

Poznámka pod čiarou k odkazu 4c znie:
“4c) §10 ods.1 písm. a) zákona č.477/2002 Z. z. o uznávaní odborných kvalifikácií a o doplnení zákona Národnej rady Slovenskej republiky č.145/1995 Z. z. o správnych poplatkoch v znení neskorších predpisov.”.

5. V § 3a ods. 2 sa na konci pripája táto veta: “Finančnú spoľahlivosť možno preukázať aj otváracou súvahou zostavovanou ku dňu vzniku žiadateľa.”.

6. V § 3a odsek 3 znie : 
“(3) Ak žiadateľ pri podaní žiadosti o povolenie podnikať nepreukáže finančnú spoľahlivosť spôsobom podľa odseku 2, môže ju preukázať výpisom z obchodného registra s uvedením základného imania obchodnej spoločnosti, spoločenskou zmluvou podľa osobitného predpisu4d) ,  alebo zmluvou o ručení uzatvorenou s bankou alebo s pobočkou zahraničnej banky, alebo zmluvou o poistení s poisťovňou, alebo zmluvou o kúpe prenajatej veci s obchodnou spoločnosťou, ktorá sa zaoberá prenajímaním vecí s možnosťou ich odkúpenia nájomcom a ktorá má s dopravcom zmluvu o kúpe cestného motorového vozidla, na ktoré sa preukazovanie finančnej spoľahlivosti vzťahuje.” 
Poznámka pod čiarou k odkazu 4d znie:
“4d) § 78 ods.1, § 94, § 110 ods.1 a § 163 Obchodného zákonníka.”

7. V § 4 ods.1 úvodná veta znie: “Dopravca4e) je povinný.”.
Poznámka pod čiarou k odkazu 4e znie:

“4e) Čl. 1 nariadenia Rady (EHS) č. 684/92 zo 16. marca 1992 o spoločných pravidlách  pre medzinárodnú prepravu osôb autokarmi a autobusmi (Ú. v. ES L74, 20.3.1992) v platnom znení. 
Čl. 3 nariadenia Rady (EHS) č.881/92 z 26. marca 1992 o prístupe na trh v preprave tovaru cestnou dopravou v rámci spoločenstva na územie alebo z územia jedného členského štátu, alebo pri prechode cez územie jedného alebo viacerých členských štátov (Ú. v. ES L95, 09.04.1992) v platnom znení.”

8. V § 5 ods. 1 písmená d) a e) znejú:
“d) podmienky prepravy detí, telesne postihnutých osôb a zrakovo postihnutých osôb,
e) podmienky prepravy príručnej a cestovnej batožiny a domácich zvierat8),”.
Doterajšie písmená e) a f) sa označujú ako písmená f) a g).

9. V § 6 ods.3 sa vypúšťa slovo ”vnútroštátna” a na konci sa pripájajú tieto vety : “Medzinárodná  autobusová doprava je doprava osôb, pri ktorej východisková zastávka na nastupovanie a cieľová zastávka na vystupovanie sa nachádza na území dvoch  štátov. Diaľková autobusová doprava je vnútroštátna doprava osôb, ak vzdialenosť od východiskovej zastávky po cieľovú zastávku presahuje  100 km.”.

10. § 6 odsek 4 znie: “(4) Osobitná pravidelná autobusová doprava je preprava osôb podľa osobitného predpisu8a). ”.
Poznámka pod čiarou k odkazu 8a znie:
“8a) Čl. 2 bod 1.2. nariadenia Rady (EHS) č. 684/92 zo 16. marca 1992 o spoločných pravidlách  pre medzinárodnú prepravu osôb autokarmi a autobusmi (Ú. v. ES L74, 20.3.1992) v platnom znení.”.

11. V § 6 sa vypúšťa odsek 6.

12. § 7 vrátane nadpisu znie: 
“§ 7
Dopravná licencia
(1) Pravidelnú autobusovú dopravu je oprávnený vykonávať dopravca4e) na základe dopravnej licencie, ktorú udeľuje a odníma správny orgán. Na každú autobusovú linku je potrebná samostatná dopravná licencia. Ak to vyžaduje zabezpečenie dopravnej obslužnosti podľa § 14a ods.1, dopravná licenciu na mestskú autobusovú dopravu, ktorú udeľuje obec podľa § 30 možno udeliť aj na skupinu autobusových liniek. Ak to vyžaduje zabezpečenie dopravnej obslužnosti podľa § 14a ods.1 na skupinu autobusových liniek možno udeliť aj dopravnú licenciu, ktorú udeľuje samosprávny kraj podľa §29b na vnútroštátnu autobusovú dopravu, ak nejde o diaľkovú autobusovú dopravu a ak nejde o autobusovú linku presahujúcu územie samosprávneho kraja. 

(2)	Povoliť zriadenie autobusovej linky možno, ak

a)	žiadateľ spĺňa podmienky podľa § 2,
b)	pravidelnú autobusovú dopravu na trase jej dopravnej cesty umožňuje stav a priepustnosť ciest, bezpečnosť a plynulosť cestnej premávky,
c)	na vykonávaní vnútroštátnej pravidelnej autobusovej dopravy má záujem podľa §14a  samosprávny kraj  alebo v mestskej autobusovej doprave obec,
d)	žiadateľ vlastní alebo má prenajatú technickú základňu na zamýšľanú prevádzku.

(3) 	V rozhodnutí o udelení dopravnej licencie možno žiadateľovi uložiť tiež povinnosť
a)	vykonávať dopravu určeným druhom autobusu,
b)	zabezpečiť vedenie spoja v nadväznosti na iný druh dopravy,
c)	používať zastávku iba na nastupovanie alebo len na vystupovanie cestujúcich,
d)	zabezpečiť prepravu zdravotne postihnutých osôb.

(4) Dopravná licencia sa udeľuje vo vnútroštátnej pravidelnej autobusovej doprave na osem rokov, v medzinárodnej pravidelnej autobusovej doprave na päť rokov, ak žiadateľ nepožiada o kratší čas. Platnosť dopravnej licencie zaniká uplynutím času, na ktorý bola udelená. Dopravná licencia sa udelí znova, ak sú splnené podmienky podľa tohto zákona.

(5) Na dočasné prenechanie autobusovej linky inému dopravcovi,10) na zmenu trasy autobusovej linky a na zmenu spôsobu vykonávania pravidelnej autobusovej dopravy je potrebná zmena dopravnej licencie. Na prevod autobusovej linky11) je potrebné odňatie dopravnej licencie doterajšiemu dopravcovi a udelenie dopravnej licencie inému dopravcovi. Ak ide o prevod autobusovej linky na iného dopravcu možno novému dopravcovi dopravnú licenciu udeliť len, ak
a)	sú splnené podmienky podľa odseku 2,
b)	prevezme záväzky doterajšieho dopravcu podľa § 15. 

(6) Na zrušenie autobusovej linky a na zastavenie pravidelnej autobusovej dopravy treba odňať dopravnú licenciu. Odňať dopravnú licenciu možno vtedy, ak
a)	dopravca prestal byť spôsobilý podnikať v cestnej doprave alebo zanikol,
b)	dopravca nie je schopný ďalej vykonávať pravidelnú autobusovú dopravu z technických alebo podnikateľských dôvodov,
c)	autobusová linka sa stala vzhľadom na verejný záujem podľa §14a ods.2 nepotrebnou alebo dopravca do 30 dní od právoplatnosti udelenej dopravnej licencie nezačal na nej prevádzku podľa schváleného cestovného poriadku,
d)	vykonávanie pravidelnej autobusovej dopravy neumožňuje stav a priepustnosť ciest alebo ohrozuje bezpečnosť a plynulosť cestnej premávky.

(7) Dopravná licencia na medzinárodnú  autobusovú dopravu medzi členskými štátmi  sa udeľuje alebo odníma podľa osobitného predpisu11a).”.

Poznámka pod čiarou k odkazu 11a znie:

“11a) Čl.3a, 5 až 9 nariadenia Rady (EHS) č. 684/92 zo 16. marca 1992 o spoločných pravidlách  pre medzinárodnú prepravu osôb autokarmi a autobusmi (Ú. v. ES L74, 20.3.1992) v platnom znení.
Nariadenie Komisie (ES) č. 2121/98 z 2. októbra 1998, ktoré stanovujú podrobné pravidlá aplikácie nariadení Rady (EHS) č. 684/92 a (ES) č. 12/98 vzhľadom na dokumenty pre prepravu cestujúcich autokarmi a autobusmi (Ú. v. ES L 268, 03.10.1998).”.

13. V § 8 ods.1 sa za písmeno b) vkladá nové písmeno c), ktoré znie:
“c) zaevidovať cestujúceho ak ide o použitie elektronického média,”.
Doterajšie písmená c) až k) sa označujú ako písmená d) až l).

14. V § 12 ods.1 sa na konci pripája táto veta : “Cestovným lístkom je aj aktivované elektronické médium.”

15.V § 13 ods. 5 prvá veta znie: “Správny orgán pri schvaľovaní cestovného poriadku, alebo jeho zmeny dbá, aby sa čo najmenej dotkli záujmov iných dopravcov, ktoré vyplývajú zo zmluvy o výkonoch vo verejnom záujme podľa §15 a aby sa čo najlepšie uspokojili prepravné potreby verejnosti.”.

16. V § 13 ods.7 druhá veta znie: “Na túto zmenu sa vzťahujú ustanovenia § 7 ods.3 a § 8 ods.1 písm. i).”.

17. Za § 14 sa vkladá § 14a, ktorý vrátane nadpisu znie:

“§ 14a
Dopravná obslužnosť a plán dopravnej obslužnosti 

(1)	Dopravnou obslužnosťou sa rozumie vytvorenie ponuky prepravných výkonov v pravidelnej autobusovej doprave na uspokojovanie prepravných potrieb obyvateľov žijúcich na území samosprávneho kraja alebo na území obce, ktorá zodpovedá dopytu cestujúcich vzhľadom na frekvenciu, presnosť a pravidelnosť spojov, možnosť prestupu, vzdialenosť k zastávkam, bezpečnosť, výbavu a čistotu autobusov, tarifu pre jednotlivé skupiny obyvateľov, ako aj na prístup k informáciám dôležitým pre cestovanie. 

(2)	Verejným záujmom na účely tohto zákona sa rozumie záujem samosprávneho kraja vo vnútroštátnej autobusovej doprave, ak nejde o diaľkovú autobusovú dopravu alebo obce v mestskej autobusovej doprave na zabezpečení dopravnej obslužnosti. V záujme zabezpečenia dopravnej obslužnosti samosprávny kraj alebo obec v mestskej autobusovej doprave zostavuje plán dopravnej obslužnosti (ďalej len ”plán”), ktorý verejný záujem konkretizuje. Pri jeho zostavovaní sa berú do úvahy aj existujúca dopravná infraštruktúra, ponuka prepravných výkonov verejnej osobnej dopravy, zámery v rámci územnoplánovacej činnosti, záujmy ochrany a tvorby životného prostredia, požiadavky na bezbariérový prístup ťažko zdravotne postihnutých osôb, úroveň tarify pre jednotlivé skupiny obyvateľov, ako aj požiadavky na dopravné spojenie so susednými samosprávnymi krajmi.

(3)	V pláne sa na základe jestvujúcej alebo plánovanej štruktúry osídlenia a prognózy očakávaných prepravných prúdov  stanovujú ciele a rámcové zámery na ponuku prepravných výkonov a jej financovanie, ako aj prípadné nutné investície. Rámcové zámery musia obsahovať aj všetky požiadavky potrebné na posúdenie kvality osobnej dopravy vrátane štruktúry a vývoja tarify podľa prílohy č.1.

(4)	Samosprávny kraj alebo obec v mestskej autobusovej doprave vychádza z plánu pri  udeľovaní dopravných licencií podľa §7 ods.1 a pri schvaľovaní cestovného poriadku podľa § 13 ods. 3, pričom dbá, aby dopravná obslužnosť bola zabezpečená vzájomným prepojením verejnej pravidelnej autobusovej dopravy s verejnou osobnou dopravu na železničnej dráhe a dbá, aby sa zamedzilo vykonávaniu súbežnej verejnej osobnej dopravy. 

(5)	Súbežnou verejnou osobnou dopravou je vykonávanie vnútroštátnej pravidelnej autobusovej dopravy, ak nejde o diaľkovú autobusovú dopravu, ktorá má s verejnou osobnou dopravu na železničnej dráhe tieto spoločné znaky:

a)	identické alebo veľmi podobné smerovanie vedenia liniek alebo spojov,
b)	porovnateľnú hustotu staníc (zastávok) a porovnateľnú dochádzkovú vzdialenosť k staniciam (zastávkam),
c)	spoj je vedený v rovnakej alebo veľmi blízkej časovej polohe.

(6) Samosprávny kraj alebo obec pri výbere dopravcu dbá na účelné a z celospoločenského hľadiska hospodárne zabezpečenie dopravnej obslužnosti. Ak predmetom požiadavky samosprávneho kraja alebo obce je výkon vo verejnom záujme podľa odseku 2, ktorý by dopravca z hľadiska svojich obchodných záujmov nevykonal vôbec alebo nevykonal v požadovanom rozsahu pre jeho ekonomickú nevýhodnosť a samosprávny kraj alebo obec mu udeľuje výhradné právo vykonávať pravidelnú autobusovú dopravu na autobusovej linke alebo na skupine autobusových liniek bez účasti iných dopravcov, samosprávny kraj alebo obec v mestskej autobusovej doprave uzatvára s dopravcom zmluvu podľa § 15.”.  

18. § 15 vrátane nadpisu znie:

“§ 15
Zmluva o výkone vo verejnom záujme

(1)	Zmluvou o výkone vo verejnom záujme sa dopravca zaväzuje poskytnúť samosprávnemu kraju vo vnútroštátnej autobusovej doprave, ak nejde o diaľkovú autobusovú dopravu alebo obci v mestskej autobusovej doprave výkony podľa §14a ods. 6 a samosprávny kraj alebo obec sa zaväzuje poskytnúť mu náhradu preukázanej straty. Preukázanú stratu uhradí  samosprávny kraj alebo obec v mestskej autobusovej doprave zo svojho rozpočtu.  Ak je predmetom verejného záujmu vykonávanie pravidelnej autobusovej dopravy na autobusovej linke, ktorá presahuje územie samosprávneho kraja alebo územie obce, zmluvu o výkone vo verejnom záujme uzatvára ten samosprávny kraj alebo obec, na území ktorých sa nachádza východisková zastávka. Na uhradení preukázanej straty sa na základe vzájomnej dohody podieľa primerane každý samosprávny kraj, na území ktorého sa nachádza nácestná alebo cieľová zastávka.

(2)	Zmluva o výkone vo verejnom záujme sa uzatvára spravidla na obdobie platnosti dopravnej licencie, najviac však na osem rokov. Ak sa zmluva uzatvára na obdobie dlhšie ako jeden kalendárny rok, zmluva sa každoročne upravuje dodatkami. Samosprávny kraj alebo obec v mestskej autobusovej doprave uhradí dopravcovi preukázanú stratu, ak dopravca preukáže jej vznik a výšku a že ju svojím konaním nezavinil.

(3)	Zo zmluvy o výkone vo verejnom záujme vzniká dopravcovi prepravný záväzok (§ 4 ods. 2), prevádzkový záväzok a tarifný záväzok [§ 8 ods. 1 písm. a) a b)].

(4)	Zmluva o výkone vo verejnom záujme obsahuje najmä dopravné a prepravné výkony, predovšetkým požiadavky na kontinuitu, pravidelnosť, kapacitu a kvalitu, prepravné výkony za regulované ceny16), sumu za dohodnuté prepravné výkony, ktorá tržby z dôvodu regulovaných cien vyrovnáva, vrátane rozdielu medzi ďalšími ekonomicky oprávnenými nákladmi vynaloženými na splnenie záväzku z tejto zmluvy a príjmami dosiahnutými dopravcom z plnenia tohto záväzku, podrobnosti o finančných vzťahoch medzi zmluvnými stranami, dodatky k zmluve a prípadné zmeny, platnosť zmluvy, ako aj sankcie za neplnenie.

(5)	Samosprávny kraj alebo obec pri uzatváraní zmluvy o výkone vo verejnom záujme podporuje vznik integrovaného dopravného systému. Integrovaný dopravný systém sa uskutočňuje koordináciou záujmov jednotlivých obstarávateľov výkonov verejnej osobnej dopravy, uplatnením výhod jednotnej tarify, prepravných podmienok a spoločného cestovného dokladu, koordináciou ponuky prepravných výkonov dopravcov, priamou ekonomickou zodpovednosťou a závislosťou dopravcu od prepravných výkonov umožňujúcich skvalitňovanie ponuky, zabezpečením požiadaviek na verejnú osobnú dopravu. Samosprávny kraj alebo obec môže uzatvoriť zmluvu o výkone vo verejnom záujme aj s obchodnou spoločnosťou20a), ktorá bola dopravcami a prípadne aj obstarávateľmi výkonov verejnej osobnej dopravy založená na účel vzniku integrovaného dopravného systému.”. 

19. V § 17 odsek 1 znie: “(1) Nepravidelná autobusová doprava je doprava, ktorá nespĺňa  požiadavky pravidelnej autobusovej dopravy alebo osobitnej  pravidelnej autobusovej dopravy  podľa § 6.” 

20. Nadpis § 18 sa umiestňuje nad § 18.

21. V § 18 ods. 2 sa na konci prvej vety pripájajú tieto slová: “okrem zastávok pravidelnej autobusovej dopravy a zastávok na električkovej a trolejbusovej dráhe v obci.”.

22. Za § 18 sa vkladá § 18a, ktorý znie:

“§ 18a

(1)	Obec môže ustanoviť všeobecne záväzným nariadením podrobnosti o výkone práce vodiča taxislužby na území obce.

(2)	Obec je oprávnená vymedziť časť verejnej pozemnej komunikácie ako stanovište vozidiel taxislužby  a vyznačiť tento priestor dopravnou značkou. Súčasne je obec oprávnená ustanoviť všeobecne záväzným nariadením pre tieto stanovištia prevádzkový poriadok, ktorý upravuje v  súlade s miestnymi podmienkami prevádzku na stanovišti taxislužby. Prevádzkový poriadok sa zverejní v mieste stanovišťa.”.

23. V § 19 ods. 2 sa na konci pripája táto veta: “Rýchlo sa kaziace potraviny sa musia prepravovať dopravnými a prepravnými prostriedkami, ktoré vyhovujú osobitným technickým podmienkam uvedeným v medzinárodnej dohode23a).”.

Poznámka pod čiarou k odkazu 23a znie:
“23a) Vyhláška Ministerstva zahraničných vecí č. 61/1983 Zb. o Dohode o medzinárodných prepravách skaziteľných potravín a o špecializovaných prostriedkoch určených na tieto prepravy (ATP).”.

24. V § 20 ods. 3 druhá veta znie: “Cestnou dopravou je dovolené prepravovať iba nebezpečné veci vymedzené medzinárodnou dohodou24a) a za podmienok určených touto dohodou a týmto zákonom. 

25. V § 20 ods. 3 sa na konci pripája táto veta: “Pri preprave výbušnín a rádioaktívnych materiálov treba dodržiavať aj ustanovenia osobitných predpisov23b).”.

Poznámka pod čiarou k odkazu 23b znie:

“23b) Napríklad zákon č.51/1988 Zb. o banskej činnosti, výbušninách a o štátnej banskej správe v znení neskorších predpisov, zákon č. 130/1998 Z. z. o mierovom využívaní jadrovej energie a o zmene a doplnení zákona č. 174/1968 Zb. o štátnom odbornom dozore nad bezpečnosťou práce v znení neskorších predpisov, zákon Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov.”.

26. V § 20 odseky 5 a 6 znejú: “(5) Odosielateľ je povinný

a)	zabezpečiť, aby nebezpečné veci boli správne zatriedené a preveriť, či ich preprava cestnou dopravou je povolená podľa medzinárodnej dohody24a),
b)	spracovať a poskytnúť dopravcovi informáciu o prepravovaných nebezpečných veciach pred ich nakládkou a poskytnúť požadované sprievodné doklady podľa § 28 ods.2 písm. m) , ktoré musia obsahovať minimálne údaje požadované medzinárodnou dohodou24a),
c)	spracovať a poskytnúť dopravcovi alebo vodičovi písomné pokyny pre prípad havárie alebo mimoriadnej udalosti, najneskôr pred začiatkom nakládky nebezpečných vecí,
d)	používať na prepravu nebezpečných vecí len vhodné a na tento účel schválené obaly, ktoré sú označené požadovanými nápismi, značkami a bezpečnostnými značkami podľa medzinárodnej dohody24a), 
e)	poskytnúť alebo umožniť  vodičovi dopravcu dodatočne si obstarať osobitnú výbavu požadovanú písomnými pokynmi, ktoré spracoval,
f)	dbať, aby pri odovzdávaní zabalených nebezpečných vecí alebo vyprázdnených nevyčistených obalov na prepravu neboli obaly poškodené, netesné alebo zvonka znečistené obsiahnutými nebezpečnými vecami.

(6) Dopravca je povinný 

a)	preveriť, či nebezpečné veci určené na prepravu je povolené prepravovať cestnou dopravou;
b)	preveriť pred začiatkom prepravy nebezpečných vecí správnosť a úplnosť predpísaných sprievodných dokladov, ktoré je povinný spracovať a dodať odosielateľ,
c)	zabezpečiť, aby sa osádka vozidla  prepravujúceho nebezpečné veci oboznámila s obsahom písomných pokynov najneskôr pred začiatkom nakládky nebezpečných vecí na vozidlo,
d)	zabezpečiť, aby predpísaná osobitná výbava sa nachádzala vo vozidle a bola podľa potreby doplnená podľa písomných pokynov,
e)	vizuálne sa presvedčiť, či vozidlo a náklad nemajú zjavné poškodenia, netesnosti alebo trhliny a či nechýba niektorá súčasť výstroja špeciálneho vozidla,
f)	presvedčiť sa, či neuplynul dátum doby platnosti určenej pravidelnej kontroly, technickej  kontroly alebo skúšky vozidla alebo prepravných prostriedkov, na ktoré sa táto povinnosť vzťahuje,
g)	overiť si, či je uloženie a zabezpečenie nákladu a jeho rozloženie vo vozidle vzhľadom na najväčšie prípustné hmotnosti na nápravu správne,
h)	overiť si, či je vozidlo prepravujúce nebezpečné veci označené výstražnými tabuľami a požadovanými bezpečnostnými nálepkami,
i)	overiť si, či po vyložení a vyčistení vozidla boli výstražné tabule a bezpečnostné  nálepky z vozidla odstránené alebo inak znefunkčnené,
j)	zabezpečiť, aby vozidlo okrem osádky sprevádzali aj iné odborne spôsobilé osoby, ak tak ustanovujú osobitné predpisy alebo medzinárodná dohoda24a),
k)	pozastaviť prepravu zásielky, na ktorej spozoruje porušenie požiadaviek medzinárodnej dohody24a), kým nebude príčina odstránená,
l)	oznámiť príslušnému orgánu vyloženie, zničenie alebo zneškodnenie zásielky, z dôvodu, že mu odosielateľom nebola oznámená povaha prepravovaných nebezpečných vecí.”

27. V § 20 sa za odsek 6 vkladá nový odsek 7, ktorý znie: “(7) Príjemca je povinný

a)	neodkladne prevziať zásielku nebezpečných vecí, ak vizuálna prehliadka  vozidla alebo prepravných prostriedkov nepreukázala porušenie medzinárodnej dohody,24a)
b)	podľa potreby vyčistiť a dekontaminovať vozidlo alebo kontajnery a po vyčistení zabezpečiť odstránenie bezpečnostných značiek a výstražných tabúľ, prípadne nálepiek.”

Doterajšie odseky 7 až 11 sa označujú ako odseky 8 až 12.

28. V § 20 odsek 8 znie: “(8) Fyzická osoba alebo právnická osoba vykonávajúca činnosť, ktorá zahŕňa prepravu nebezpečných vecí alebo súvisí s ich balením, nakládkou alebo plnením, písomne vymenuje jedného alebo viacerých bezpečnostných poradcov a uloží mu úlohy, ktoré má zabezpečovať. Bezpečnostný poradca plní tieto úlohy 
a)	kontroluje dodržiavanie predpisov24a), ktoré sa vzťahujú na prepravu nebezpečných vecí,
b)	vykonáva poradenstvo pri preprave nebezpečných vecí,
c)	vypracováva výročnú správu o činnostiach podniku  súvisiacich s prepravou nebezpečných vecí; výročná  správa sa uschováva po dobu piatich rokov a musí byť predložená na  požiadanie orgánu štátnej správy, orgánu územnej samosprávy a samosprávy obcí alebo orgánu štátneho odborného dozoru;
d)	vypracováva alebo kontroluje  
1.	postupy, ktorými je zabezpečené dodržiavanie predpisov na identifikáciu nebezpečných vecí, ktoré sa  prepravujú,
2.	postupy pri nákupe dopravných prostriedkov vzhľadom na osobitné požiadavky vo vzťahu k  nebezpečným veciam, ktoré sa prepravujú,
3.	dostatočnú odbornú prípravu zamestnancov a uschovávanie záznamov o takejto príprave,
4.	vykonanie vhodných okamžitých opatrení v prípade nehody alebo nepredvídaných udalostí, ktoré môžu mať vplyv na bezpečnosť počas prepravy, nakládky alebo vykládky nebezpečných vecí,
5.	vyšetrovanie a ak sa vyžaduje aj vypracovanie správy o vážnych nehodách alebo vážnych priestupkoch zaznamenaných počas prepravy, nakládky alebo vykládky nebezpečných vecí,
6.	prijatie vhodných opatrení, ktorými sa zabráni opakovaniu nehôd alebo vážnych priestupkov,
7.	dodržiavanie právnych predpisov a osobitných požiadaviek na prepravu nebezpečných  vecí pri výbere a využívaní dopravných služieb iných dopravcov,
8.	overovanie, či zamestnanci, ktorí vykonávajú prepravu, nakládku alebo vykládku nebezpečných vecí, ovládajú podrobné pracovné postupy a pokyny,
9.	prijatie opatrení na kontrolu, či sú k dispozícii sprievodné doklady, hasiace prístroje a osobitná výbava, ktorá sa musí nachádzať vo vozidle a či tieto sprievodné doklady a osobitná výbava zodpovedá medzinárodnej dohode24a),
10.	prijatie postupov na kontrolu dodržiavania predpisov pre vykládku a nakládku nebezpečných vecí,
11.	dodržiavanie bezpečnostného plánu.”.
29. V § 20 ods.9 druhá veta znie: “Toto osvedčenie vydáva Ministerstvo dopravy, pôšt a telekomunikácií Slovenskej republiky (ďalej len ”ministerstvo”).”

30. V § 21 ods.4 sa v prvej vete vypúšťajú slová: “medzinárodnú nákladnú”.

31. Za § 21 sa vkladajú § 21a až 21d, ktoré vrátane nadpisov znejú:

“Povolenie Európskeho spoločenstva a licencia Európskeho spoločenstva

§ 21a
Ten, kto vykonáva na území členského štátu, z územia členského štátu do nečlenského štátu,  alebo naopak na časť cesty na území členského štátu, medzinárodnú nákladnú cestnú dopravu musí mať povolenie Európskeho spoločenstva (ďalej len ”povolenie spoločenstva”)24b). Výnimky upravuje osobitný predpis 24c).  
 § 21b

(1)	Ten, kto vykonáva na území členského štátu, z územia členského štátu do nečlenského štátu, alebo naopak medzinárodnú pravidelnú autobusovú dopravu alebo medzinárodnú nepravidelnú autobusovú dopravu, musí mať na časť cesty na území členského štátu licenciu Európskeho spoločenstva (ďalej len ”licencia spoločenstva”) podľa osobitného predpisu 11a). 
(2)	Ten, kto vykonáva na území členského štátu, z územia členského štátu do nečlenského štátu, alebo naopak medzinárodnú autobusovú dopravu pre vlastnú potrebu alebo pre neziskové alebo nekomerčné účely musí mať na časť cesty na území členského štátu potvrdenie, vydané podľa osobitného predpisu11a).

§ 21c

(1)	Dopravca podáva žiadosť o povolenie spoločenstva  alebo o licenciu spoločenstva na správnom orgáne. Povolenie spoločenstva alebo licencia spoločenstva sa vydá, ak dopravca spĺňa podmienky ustanovené v §7, ak ide o licenciu, a v § 21, ak ide o povolenie.

(2)	Správny orgán na základe žiadosti overí, či sú splnené podmienky na vykonávanie medzinárodnej cestnej dopravy a počet vozidiel a ak nezistí skutočnosti, ktoré sú v rozpore s podmienkami podľa §7 a 21, vydá dopravcovi najneskôr v lehote do 30 dní odo dňa doručenia žiadosti originál povolenia spoločenstva alebo licencie spoločenstva. Okrem originálu povolenia spoločenstva alebo licencie spoločenstva vydá správny orgán toľko overených kópií, koľko vozidiel evidovaných v Slovenskej republike dopravca vlastní, má v prenájme alebo má zmluvu o kúpe prenajatej veci s obchodnou spoločnosťou, ktorá sa zaoberá prenajímaním vecí s možnosťou ich odkúpenia nájomcom a ktorá má s dopravcom zmluvu o kúpe cestného motorového vozidla.

(3)	Ak dopravca nesplnil podmienky podľa odseku 1 správny orgán začne správne konanie 
a vydá rozhodnutie o nevydaní povolenia spoločenstva alebo licencie spoločenstva.

(4)	Ak dopravca porušil pri vykonávaní medzinárodnej pravidelnej autobusovej dopravy, medzinárodnej nepravidelnej autobusovej dopravy alebo medzinárodnej nákladnej cestnej dopravy povinnosti ustanovené týmto zákonom a osobitnými predpismi24d)  môže správny orgán odňať  povolenie spoločenstva alebo licenciu spoločenstva, alebo môže časovo obmedziť alebo odobrať časť overených kópií povolení spoločenstva alebo licencií spoločenstva.

§ 21d
Osvedčenie vodiča

(1)	Ak dopravca pri vykonávaní medzinárodnej nákladnej cestnej dopravy zamestnáva občana nečlenského štátu, musí mať tento vodič osvedčenie podľa osobitného predpisu24b) (ďalej len “osvedčenie vodiča”). 
(2)	Osvedčenie vodiča vydá správny orgán dopravcovi, ktorý je držiteľom povolenia spoločenstva a o vydanie osvedčenia požiada z dôvodu, že zamestnáva vodiča z nečlenského štátu alebo že vodiča chce zamestnať. Žiadosť o osvedčenie vodiča musí obsahovať :
a)	meno a priezvisko, dátum a miesto narodenia, štátnu príslušnosť vodiča,
b)	druh a číslo cestovného dokladu alebo iného dokladu o identite vodiča a ďalšie údaje o jeho vystavení,
c)	číslo vodičského preukazu, miesto a dátum jeho vystavenia,
d)	IČO sociálnej poisťovne, v ktorej vodič je alebo bude prihlásený.

(3) K žiadosti o vydanie osvedčenia vodiča dopravca priloží aj povolenie na zamestnanie  príslušného úradu podľa osobitného predpisu24e). 

(4) Osvedčenie vodiča sa vydá na dobu platnosti povolenia na zamestnanie. Spolu  s originálom obdrží dopravca  aj jednu  kópiu osvedčenia vodiča.
(5) Pri  zmene  podmienok,  ktoré  viedli  k vydaniu osvedčenia vodiča, je dopravca povinný osvedčenie vodiča vrátiť.”

Poznámky pod čiarou k odkazom 24b až 24e znejú:
“24b) Čl. 3 nariadenia Rady (EHS) č.881/92 z 26. marca 1992 o prístupe na trh v preprave tovaru cestnou dopravou v rámci spoločenstva na územie alebo z územia jedného členského štátu, alebo pri prechode cez územie jedného alebo viacerých členských štátov (Ú. v. ES L95, 09.04.1992) v platnom znení.
24c) Príloha II nariadenia Rady (EHS) č.881/92 z 26. marca 1992 o prístupe na trh v preprave tovaru cestnou dopravou v rámci spoločenstva na územie alebo z územia jedného členského štátu, alebo pri prechode cez územie jedného alebo viacerých členských štátov (Ú. v. ES L95, 09.04.1992) v platnom znení.

24d) Čl. 3a, 5 až 9 nariadenia Rady (EHS) č. 684/92 zo 16. marca 1992 o spoločných pravidlách  pre medzinárodnú prepravu osôb autokarmi a autobusmi (Ú. v. ES L74, 20.3.1992) v platnom znení.
Nariadenie Komisie (ES) č. 2121/98 z 2. októbra 1998, ktoré stanovujú podrobné pravidlá aplikácie nariadení Rady (EHS) č. 684/92 a (ES) č. 12/98 vzhľadom na dokumenty pre prepravu cestujúcich autokarmi a autobusmi (Ú. v. ES L 268, 03.10.1998).
Nariadenie Rady (ES) č. 12/98 z 11. decembra 1997, ktorým sa stanovujú podmienky, za ktorých môžu dopravcovia, ktorí nemajú bydlisko alebo sídlo v určitom členskom štáte vykonávať vnútroštátnu cestnú osobnú dopravu v členskom štáte (Ú. v. ES L 4, 08.01.1998).
Nariadenie Rady (EHS) č.881/92 z 26. marca 1992 o prístupe na trh v preprave tovaru cestnou dopravou v rámci spoločenstva na územie alebo z územia jedného členského štátu, alebo pri prechode cez územie jedného alebo viacerých členských štátov (Ú. v. ES L95, 09.04.1992) v platnom znení.
24e) §21 zákona č. 5/2004 Z. z. o službách  zamestnanosti a o zmene a doplnení niektorých zákonov v znení neskorších predpisov.”.

32. V § 22a ods. 1 sa za slová “na dopravnom trhu” vkladajú slová ”po rozhodnutí Európskej komisie podľa osobitného predpisu26a).”.

Poznámka pod čiarou k odkazu 26a znie:
“ 26a) Nariadenie Rady (EHS) č.3916/90 z 21. decembra 1990 o opatreniach v prípade krízy na trhu nákladnej cestnej dopravy (Ú. v. EHS L 375, 31.12.1990).”.

33. V § 23 ods.10 sa vypúšťajú slová ”alebo dopravcovi, ktorý vykazuje nedoplatky na daniach, odvodoch poistného na zdravotné poistenie, poistného na nemocenské poistenie, poistného na dôchodkové zabezpečenie, príspevku na poistenie v nezamestnanosti a na poistení zodpovednosti za škody”.

34. V § 24 sa vypúšťa písmeno a). 
Doterajšie písmená b) až e) sa označujú ako písmená a) až d).

35. V § 24 písm. b) sa na konci pripájajú tieto slová: “ako aj doklady podľa osobitných predpisov 24d),”.

36. § 24 sa dopĺňa písmenom e), ktoré znie:
“e) používané prenajaté motorové nákladné vozidlo bolo evidované v Slovenskej republike.”.

37. § 25 odsek 1 znie: 
       “(1) Zahraničný dopravca28) v medzinárodnej cestnej doprave môže podnikať na území Slovenskej republiky, ak spĺňa podmienky ustanovené týmto zákonom a medzinárodnými zmluvami, ktorými je Slovenská republika viazaná.”.

38.V § 25 ods. 4 sa na konci pripájajú tieto vety: “Fyzická osoba alebo právnická osoba s trvalým bydliskom alebo so sídlom na území členského štátu, ktorá má povolenie spoločenstva, môže ako súčasť kombinovanej dopravy vykonávať prepravy medzi dvomi miestami bez  predchádzajúceho povolenia ministerstva. Fyzická osoba alebo právnická osoba s trvalým bydliskom alebo so sídlom na území členského štátu, ktorá má licenciu spoločenstva môže vykonávať prepravy osôb medzi dvomi miestami podľa osobitného predpisu28a).”.
       Poznámka pod čiarou k odkazu 28a znie:

“28a) Nariadenie Rady (ES) č. 12/98 z 11. decembra 1997, ktorým sa stanovujú podmienky, za ktorých môžu dopravcovia, ktorí nemajú bydlisko alebo sídlo v určitom členskom štáte vykonávať vnútroštátnu cestnú osobnú dopravu v členskom štáte (Ú. v. ES L 4, 08.01.1998).”. 

39. § 25 odsek 5 znie:
      “(5) Bez povolenia ministerstva podľa odseku 2 možno vykonávať prepravy podľa osobitného predpisu24d).”.

40. V § 27 sa vypúšťa odsek 2.
       Súčasne sa zrušuje označenie odseku 1.

41. V § 28 ods. 1 písmeno c) znie:
 “c) zabezpečuje jednotný informačný systém v cestnej doprave, v rámci toho najmä
1.	každý rok do 31. januára oznamuje Európskej komisii počet dopravcov a počet vydaných kópií povolení spoločenstva alebo licencií spoločenstva za obdobie  predchádzajúceho kalendárneho roku,
2.	sleduje a vyhodnocuje vykonávanie prepravy osôb medzi dvoma miestami (kabotáže) v pravidelnej a nepravidelnej autobusovej doprave a oznamuje Európskej komisii  údaje podľa osobitného predpisu28a),
3.	každý rok oznamuje Európskej komisii údaje týkajúce sa cestných kontrol prepravy
nebezpečných vecí za obdobie  predchádzajúceho kalendárneho roku.”.

42. V § 28 ods. 1 sa vypúšťa písmeno h). Doterajšie písmeno ch) sa označuje ako písmeno h).

43. V § 28 ods. 1 písm. k) sa vypúšťajú slová “a ukladá pokuty dopravcom za porušenie povinností podľa § 35 ods. 1 a 2, ak ide o medzinárodnú cestnú dopravu,” .

44. V § 28 sa odsek 1 dopĺňa písmenami p) až  t), ktoré znejú:
“p) vydáva a odníma povolenie spoločenstva v medzinárodnej nákladnej cestnej doprave (§ 21a),
r) vydáva a odníma licenciu spoločenstva v medzinárodnej autobusovej doprave (§ 21b),
s) vydáva osvedčenie vodiča (§21d),
t) zabezpečuje schválenie, výrobu a distribúciu prepravných povolení pre zahraničných dopravcov, povolení spoločenstva a licencií spoločenstva, osvedčení vodiča, potvrdení o vykonávaní medzinárodnej autobusovej dopravy pre vlastnú potrebu, osvedčení o odbornej spôsobilosti, poverení na výkon štátneho odborného dozoru, osvedčenia o odbornej príprave bezpečnostného poradcu, osvedčenia o školení vodiča prepravujúceho nebezpečné veci.”.

45. V § 28 ods. 2 písm. j) sa vypúšťajú slová “(§ 7 ods. 9 )”.

46. V § 28 ods. 2 písm. k) sa slová “(§ 20 ods. 11 )” nahrádzajú slovami “(§ 20 ods. 12)”.

47. V § 28 sa odsek 2 dopĺňa  písmenom m), ktoré znie:
“m) vzor sprievodného dokladu pri preprave nebezpečných vecí.”. 

48. V § 29 sa odsek 1 dopĺňa písmenami c) a d), ktoré znejú:
 “c) vydáva potvrdenie o vykonávaní medzinárodnej autobusovej dopravy pre vlastnú potrebu (§ 21b),
d) zriaďuje skúšobné komisie na preukázanie odbornej spôsobilosti a vymenúva a odvoláva ich členov (§3 ods.4).”.

49. V § 29b úvodná veta znie: “Samosprávny kraj pri výkone samosprávy”.

50. V § 29b písm. e) sa vypúšťajú slová “ak nejde o medzinárodnú pravidelnú autobusovú dopravu”.

51.	V § 30 úvodná veta znie: “Obec pri výkone samosprávy”.

52.	 § 30 sa dopĺňa písmenami f) a g), ktoré znejú:
“f) ukladá dopravcom pokuty za porušenie povinností (§ 35 ods. 1 a 2), 
g) prejednáva priestupky podľa § 36, ak boli spáchané na úseku štátnej správy v pôsobnosti obce.”

53.	§ 31 vrátane nadpisu znie: 
“§31
Iné správne orgány

(1)	Policajný zbor na pozemných komunikáciách kontroluje, či vozidlo dopravcu je označené
a je vybavené dokladmi podľa tohto zákona alebo podľa osobitných predpisov 24d) .

(2)	Colné orgány môžu v colnom priestore kontrolovať, či zahraničný dopravca v medzinárodnej 
nákladnej cestnej doprave má overenú kópiu povolenia spoločenstva alebo prepravné povolenie  podľa § 25. Ak zistia nedostatky, môžu zastaviť prepravu a dať podnet správnemu orgánu  podľa § 29 na začatie konania o uložení pokuty.”.

54.§ 32 vrátane nadpisu znie :
“§32
Základné ustanovenia

Odborným dozorom sa zisťuje, či dopravca a pri prepravách nebezpečných vecí aj odosielateľ alebo príjemca dodržiava povinnosti podľa tohto zákona, podľa medzinárodných dohôd a osobitných predpisov24d), ktoré sa týkajú vykonávania cestnej dopravy, technickej základne alebo osádky vozidla.”.

55. V § 33 ods. 1 sa za slovo “dopravcu” vkladajú slová “a pri preprave nebezpečných vecí aj odosielateľa a príjemcu”.

56. § 33 sa dopĺňa odsekmi 3 až 5, ktoré znejú:

“(3) Správny orgán v spolupráci s Policajným zborom pri kontrole prepravy nebezpečných vecí na pozemných komunikáciách odstaví vozidlo a začne konanie o uložení pokuty, ak
a)	ide o zakázanú prepravu nebezpečných vecí, prepravu zakázaným spôsobom alebo  prepravu 
vozidlom, ktoré nebolo na prepravu nebezpečných vecí schválené alebo chýba osvedčenie o schválení a predstavuje bezprostredné nebezpečenstvo,
b)	nebezpečné veci unikajú,
c)	ide o prepravu voľne uložených nebezpečných vecí v kontajneri, ktorý nie je konštrukčne prevádzkyschopný,
d)	neboli dodržané osobitné ustanovenia medzinárodnej dohody24a) pre zmiešané obaly alebo sa používajú neschválené obaly alebo obaly, ktoré nespĺňajú osobitné predpisy24a) o balení, 
e)	neboli dodržané osobitné ustanovenia medzinárodnej dohody24a) o zabezpečení a uložení nákladu alebo o obaloch zmiešaného nákladu,
f)	neboli dodržané prípustné hodnoty naplnenia nádrží alebo obalov,
g)	neboli dodržané ustanovenia obmedzujúce množstvo v jednej dopravnej jednotke,
h)	ide o prepravu nebezpečných vecí bez označenia ich prítomnosti, bez výstražných tabúľ, bezpečnostných značiek a nálepiek na vozidle,
i)	chýbajú údaje o prepravovaných nebezpečných veciach najmä číslo UN, správny názov a skupina obalov,
j)	vodič nemá platné osvedčenie o školení a skúškach,
k)	sa zistí používanie ohňa, nechráneného svetelného zdroja alebo nedodržanie zákazu fajčenia.

(4) Správny orgán pri kontrole prepravy nebezpečných vecí na pozemných komunikáciách môže povoliť prepravu a začať konanie o uložení pokuty, ak nie je možná náprava na mieste kontroly, ale nedostatky možno odstrániť po dokončení prepravy, ak
a)	vozidlová súprava pozostáva z viac ako z jedného prívesu alebo návesu,
b)	vozidlo síce nespĺňa technické požiadavky, ale nepredstavuje bezprostredné nebezpečenstvo,
c)	vozidlo nie je vybavené požadovanými funkčnými hasiacimi prístrojmi alebo je hasiaci prístroj nefunkčný; hasiaci prístroj sa pokladá za funkčný, ak chýba len predpísaná plomba alebo značenie doby platnosti; toto však neplatí, ak je hasiaci prístroj viditeľne nefunkčný najmä ak tlakomer ukazuje nulu,
d)	vozidlo nie je vybavené podľa požiadaviek medzinárodnej dohody24a) alebo písomných pokynov odosielateľa,
e)	neboli dodržané údaje o testoch a kontrole a dobe platnosti obalov, stredne veľkých nádob na voľne uložené látky alebo veľkých obalov,
f)	sa prepravujú balenia s poškodeným obalom, stredne veľkých nádob na voľne uložené látky alebo veľké obaly alebo, prázdne nevyčistené obaly,
g)	ide o prepravu baleného  tovaru v kontajneri, ktorý nie je konštrukčne vhodný,
h)	cisterny alebo cisternové kontajnery vrátane prázdnych a nevyčistených nie sú riadne zatvorené,
i)	ide o prepravu kombinovaného balenia s vonkajším obalom, ktorý nie je riadne uzatvorený,
j)	na účel označenia vozidla boli použité nesprávne nálepky, výstražné tabule alebo bezpečnostné nálepky,
k)	chýbajú písomné pokyny v súlade s medzinárodnou dohodou,24a) alebo sa písomné pokyny netýkajú prepravovaných vecí,
l)	vozidlo nie je vhodne strážené alebo zaparkované.

(5)	Správny orgán pri kontrole prepravy nebezpečných vecí na pozemných komunikáciách môže povoliť prepravu, ak nie je možná náprava na mieste kontroly, ale nedostatky možno odstrániť neskôr v sídle dopravcu, ak 
a)	veľkosť výstražných tabúľ alebo nálepiek alebo veľkosť písmen, čísiel alebo symbolov na tabuliach nezodpovedá ustanoveniam medzinárodnej dohody,24a)
b)	v prepravných dokladoch chýbajú ďalšie údaje okrem údajov podľa odseku 3 písm. i),
c)	vo vozidle nie je osvedčenie o školení vodiča, ale existuje dôkaz o tom, že vodičovi takéto osvedčenie bolo vystavené.

57. V § 34 ods.1 v úvodnej vete sa za slovo ”dopravcu” vkladajú slová ”odosielateľa alebo príjemcu nebezpečných vecí”.

58. V § 34 ods. 1 sa vypúšťa písmeno e).
Doterajšie písmeno f) sa označuje ako písmeno e).

59. V § 35 odsek 1 znie: 
“(1) Správny orgán uloží pokutu do 200 000 Sk

a)	tomu, kto vykonáva cestnú dopravu bez povolenia správneho orgánu podľa tohto zákona (§ 2),
b)	dopravcovi, ktorý poruší všeobecné povinnosti dopravcu (§ 4) alebo osobitné povinnosti dopravcu (§ 8),
c)	dopravcovi, ktorý nesplní podmienku udelenia dopravnej licencie, (§ 7 ods. 3),
d)	dopravcovi, ktorý prenechá výkon pravidelnej  autobusovej dopravy inému dopravcovi alebo prevedie autobusovú linku bez súhlasu správneho orgánu (§ 7 ods. 5), alebo svojvoľne prestane vykonávať pravidelnú autobusovú dopravu, alebo zruší, alebo opustí autobusovú linku bez súhlasu správneho orgánu (§ 7 ods. 6 ),
e)	vlastníkovi alebo správcovi autobusovej stanice, ktorý poruší povinnosť  poskytnúť služby všetkým dopravcom, ktorí majú na nej zastávku (§ 16 ods. 1),
f)	vlastníkovi alebo správcovi  pozemnej komunikácie, ktorý nestrpí zriadenie zastávky a umiestnenie jej označníka alebo ďalšieho zariadenia a ich údržbu a opravy (§ 16 ods. 2),
g)	dopravcovi, ktorý neumožní inému oprávnenému dopravcovi používať zastávku (§ 16 ods. 3),
h)	dopravcovi, ktorý porušuje zákaz prepravy autobusových zásielok a stojacich cestujúcich mimo obce (§ 17 ods. 3),
i)	dopravcovi, ktorý porušuje povinnosti pri výkone taxislužby (§ 18), v nákladnej cestnej doprave (§ 19 ) a v medzinárodnej cestnej doprave (§ 21, 21a, 21b, 21c, 21d, 24, 24a, 25 ods. 2 a 4 a § 26 ods. 1),
j)	dopravcovi, ktorý porušuje povinnosti pri preprave nebezpečných vecí (§ 20 ods.6 a 8),
k)	odosielateľovi, ktorý porušuje povinnosti v súvislosti s prepravou nebezpečných vecí (§ 20 ods. 5 a 8),
l)	príjemcovi, ktorý porušuje povinnosti v súvislosti s prepravou nebezpečných vecí (§ 20 ods.7), 
m)	dopravcovi a v súvislosti s prepravou nebezpečných vecí aj odosielateľovi a príjemcovi, ktorý marí výkon  odborného dozoru alebo v určenej lehote neodstráni zistené nedostatky (§ 33 a 34).”

60. V § 35 ods. 5 sa slová “[§ 29b písm. e)]” nahrádzajú slovami “[§ 29b písm. d)]”.

61.§ 36 vrátane nadpisu znie: 

“§ 36
Priestupky

(1)	Priestupku na úseku cestnej dopravy sa dopustí ten, kto

a)	narúša bezpečnú, pokojnú a pohodlnú prepravu cestujúcich, najmä obťažovaním cestujúcich a osádky vozidla hlukom alebo zápachom, dopravou nevhodnej batožiny a zvierat alebo znečistením vozidla,
b)	neposlúchne pokyn alebo príkaz vodiča, iného člena osádky vozidla, revízora alebo dispečera na zaistenie bezpečnosti cestujúcich alebo bezpečnosti a plynulosti cestnej premávky,
c)	sa neoprávnene zdržiava v priestoroch dopravcu, ktoré nie sú určené pre cestujúcich, alebo vo vozidle, ktoré nevykonáva cestnú dopravu, a neposlúchne výzvu na ich opustenie,
d)	sa ako vodič motorového vozidla pri preprave nebezpečných vecí nepresvedčí alebo nezabezpečí, aby
1.	sa vo vozidle nachádzala predpísaná osobitná výbava podľa požiadaviek medzinárodnej dohody24a) alebo písomných pokynov,
2.	sa vo vozidle nachádzali riadne vyplnené sprievodné doklady, ktoré je povinný spracovať a poskytnúť odosielateľ,
3.	cisterny alebo cisternové kontajnery vrátane prázdnych a nevyčistených boli správne 
uzatvorené,
4.	na účel označenia vozidla prepravujúceho nebezpečné veci boli použité správne výstražné tabule alebo bezpečnostné nálepky a aby po vyložení a vyčistení vozidla boli výstražné tabule a bezpečnostné  nálepky z vozidla odstránené alebo inak znefunkčnené,
5.	vo vozidle boli písomné pokyny a doklady od vozidla v súlade s medzinárodnou dohodou,24a)
6.	mal so sebou osvedčenie o školení vodiča prepravujúceho nebezpečné veci,
7.	vozidlo bolo vhodne strážené alebo zaparkované, ak to vyžaduje medzinárodná dohoda24a).

(2) 	Za priestupok podľa odseku 1 písm. a) až c) možno uložiť pokutu do 2 000 Sk a za priestupok podľa odseku 1 písm. d) pokutu do 10 000 Sk a v blokovom konaní do 5 000 Sk.”. 

62.V § 37  sa odsek 2 dopĺňa písmenami j) až m), ktoré znejú:

“j) vydávanie povolenia spoločenstva v medzinárodnej nákladnej cestnej doprave,
k) vydávanie licencie spoločenstva v medzinárodnej autobusovej doprave,
l) vydávanie osvedčenia vodiča,
m) vydávanie potvrdení o vykonávaní medzinárodnej autobusovej dopravy pre vlastnú potrebu.”.

63.Za § 42a sa vkladajú § 42b a 42c, ktoré znejú:

“§ 42b

Dopravca, ktorý vykonáva pravidelnú autobusovú dopravu na základe dopravnej licencie udelenej na neurčitý čas podľa doterajších predpisov, požiada do šiestich mesiacov odo dňa nadobudnutia účinnosti tohto zákona o udelenie dopravnej licencie podľa tohto zákona, inak  táto dopravná licencia stráca platnosť. V konaní o udelenie dopravnej licencie tomuto dopravcovi sa nedokazujú údaje, ktoré sú správnemu orgánu známe alebo už boli preukázané v konaní o povolenie podľa doterajších predpisov.

§ 42c

Týmto zákonom sa preberajú právne akty Európskych spoločenstiev a Európskej únie uvedené v prílohe č. 2.”.
Čl. II
Zákon Národnej rady Slovenskej republiky č. 145/1995 Z. z. o správnych poplatkoch v znení zákona č. 123/1996 Z. z., zákona č. 224/1996 Z. z., zákona č. 70/1997 Z. z.,  zákona č. 1/1998 Z. z., zákona č. 232/1999 Z. z., zákona č. 3/2000 Z. z., zákona č. 142/2000 Z. z., zákona č. 211/2000 Z. z., zákona č. 468/2000 Z. z., zákona č. 553/2001 Z. z., zákona č. 118/2002 Z. z., zákona č. 96/2002 Z. z., zákona č. 215/2002 Z. z., zákona č. 237/2002 Z. z., zákona č. 418/2002 Z. z., zákona č. 457/2002 Z. z., zákona č. 465/2002 Z. z., zákona č. 477/2002 Z. z., zákona č. 480/2002 Z. z., zákona č. 553/2002 Z. z., zákona č. 190/2003 Z. z., zákona č. 217/2003 Z. z., zákona č. 245/2003 Z. z., zákona č. 450/2003 Z. z., zákona č. 469/2003 Z. z., zákona č. 583/2003 Z. z., zákona č. 5/2004 Z. z., zákona č. 199/2004 Z. z., zákona č. 204/2004 Z. z., zákona č. 347/2004 Z. z.,  zákona č. 382/2004 Z. z., zákona č. 434/2004 Z. z., zákona č. 541/2004 Z. z., zákona č. 572/2004 Z. z., zákona č. 578/2004 Z. z., zákona č. 581/2004 Z., zákona č.633/2004 Z. z. , zákona č. 653/2004 Z. z., zákona č. 656/2004 Z. z., zákona č. 725/2004 Z. z., zákona č. 5/2005 Z. z., zákona č.8/2005 Z. z., zákona č.15/2005 Z. z., zákona č.93/2005 Z. z., zákona č. 171/2005 Z. z., zákona č. 308/2005 Z. z., zákona č. 331/2005 Z. z., zákona č. 341/2005 Z. z., zákona č.342/2005 Z. z., zákona č. 468/2005, zákona č. 473/2005 a zákona č. 491/2005 sa mení a dopĺňa takto:
V sadzobníku správnych poplatkov položka 79 znie: 
“Položka 79
a) Vydanie dopravnej licencie dopravcovi
1.	na medzinárodnú pravidelnú autobusovú dopravu, 

za každý aj začatý rok                                                                                 3 000 Sk
2.	na medzinárodnú osobitnú pravidelnú autobusovú dopravu, 
      za každý aj začatý rok                                                                                 2 000 Sk
3.	na vnútroštátnu pravidelnú autobusovú dopravu,
      za každý  aj začatý rok                                                                                2 000 Sk
4.	na vnútroštátnu  osobitnú pravidelnú autobusovú dopravu,
      za každý aj začatý rok                                                                                 1 000 Sk
5.	na mestskú autobusovú dopravu, za každých aj začatých päť rokov
na jednu autobusovú linku  v obci                                                                  500 Sk
6.	na mestskú autobusovú dopravu, za každých aj začatých päť rokov
      na viac autobusových liniek  v obci                                                            5 000 Sk
b) Vykonanie zmeny dopravnej licencie podľa písmena a)         50% príslušnej sadzby
c) Vydanie povolenia na prevádzkovanie medzinárodnej 
    nákladnej cestnej dopravy zahraničným dopravcom medzi dvoma 
    miestami na území Slovenskej republiky
1. na jednu prepravu jedným vozidlom                                                           5 000 Sk
2. na dve až päť prepráv jedným vozidlom                                                   10 000 Sk
3. na neobmedzený počet prepráv jedným vozidlom                                    30 000 Sk
d)	Vydanie povolenia na  medzinárodnú nepravidelnú autobusovú
dopravu do miesta na území Slovenskej republiky alebo z neho,
alebo cez územie Slovenskej republiky 
1. na jednu prepravu jedným motorovým vozidlom                                   200 Sk
2. na opakovanú (kyvadlovú) dopravu                                                     6 000 Sk
e)	Podanie žiadosti o schválenie cestovného poriadku
alebo o jeho zmenu                                                                                     200 Sk
f)	Vydanie povolenia CEMT23) na medzinárodnú nákladnú
cestnú dopravu 
1. do príslušných štátov uvedených v povolení
s platnosťou aj do Rakúska na dobu jedného roka                                 20 000 Sk
2. do príslušných štátov uvedených v povolení
s platnosťou aj do Talianska a Grécka na dobu jedného roka               15 000 Sk
3. do príslušných štátov uvedených v povolení
bez platnosti do Rakúska, Talianska a Grécka na dobu jedného roka   10 000 Sk
g)	Odovzdanie neadresného povolenia23) druhého štátu slovenskému
prevádzkovateľovi na vykonávanie medzinárodnej nákladnej
cestnej dopravy alebo nepravidelnej autobusovej dopravy
1. jednorázové ( do cudzieho štátu a späť)                                                 200 Sk
2. jednorázové do tretieho štátu a späť                                                     500 Sk
3.trvalé ( neobmedzený počet prepráv na dobu jedného roka alebo na 
dobu určenú v prepravnom povolení)                                                   5 000 Sk
h)	Vydanie povolenia na medzinárodnú nepravidelnú
autobusovú dopravu, medzinárodnú nákladnú cestnú dopravu
alebo medzinárodnú taxislužbu22b)                                                                                         500 Sk
i)	Vydanie povolenia spoločenstva alebo licencie spoločenstva22c)                   200 Sk
j)	Vydanie overenej kópie povolenia spoločenstva alebo
licencie spoločenstva na každé vozidlo                                                      50 Sk
k)	Podanie žiadosti o vydanie potvrdenia o vykonávaní
      medzinárodnej autobusovej dopravy pre vlastnú potrebu22d)                   100 Sk
l)	Vydanie osvedčenia o odbornej príprave poradcov22a)                             500 Sk
m)	Podanie žiadosti o vydanie osvedčenia vodiča22e                                                        200 Sk

“Splnomocnenie
1. Správny orgán môže upustiť od vybratia poplatku, ak ide o prepravu poľnohospodárskych výrobkov, prepravu vykonanú  z humanitných dôvodov alebo z dôvodov verejného záujmu.
2. Správny orgán môže na základe vzájomnosti od vybratia poplatku upustiť alebo sadzbu  poplatku znížiť. V odôvodnených   prípadoch,  predovšetkým z hľadiska zabezpečenia zásad  dopravnej politiky, môže správny orgán poplatok podľa tejto položky zvýšiť až na trojnásobok.
3. Za dodatočne vydávanú licenciu (povolenie) môže správny orgán zvýšiť príslušnú sadzbu poplatku až na trojnásobok.”

Poznámky pod čiarou k odkazom 22a až 22e a k odkazu 23 znejú:

“22a) § 28 ods. 1 písm. m) zákona Národnej rady Slovenskej republiky č. 168/1996  Z. z. o cestnej doprave  v znení neskorších predpisov
22b) § 29 ods. 1 písm. a) zákona Národnej rady  Slovenskej republiky č. 168/1996 Z. z. v znení neskorších predpisov
22c) § 28 ods. 1 písm. p) a r) zákona Národnej rady  Slovenskej republiky č. 168/1996 Z. z. v znení neskorších predpisov
22d) § 28 ods. 1 písm. q) zákona Národnej rady  Slovenskej republiky č. 168/1996 Z. z. v 
znení neskorších predpisov
22e) § 28 ods. 1 písm. s) zákona Národnej rady  Slovenskej republiky č. 168/1996 Z. z. v znení neskorších predpisov
23) § 23 zákona Národnej rady Slovenskej republiky č. 168/1996 Z. z. o cestnej doprave v znení neskorších predpisov.”.

Čl. III

Tento zákon nadobúda účinnosť 1. júla 2006